CELEX: 32020D1653
Language: sl
Date: 2020-11-06 00:00:00
Title: Izvedbeni sklep Komisije (EU) 2020/1653 z dne 6. novembra 2020 o zaključku protisubvencijskega postopka za uvoz nekaterih vroče valjanih plošč in kolobarjev iz nerjavnega jekla s poreklom iz Ljudske republike Kitajske in Indonezije

9.11.2020   
               
               
                  SL
               
               
                  Uradni list Evropske unije
               
               
                  L 372/50
               
            
         IZVEDBENI SKLEP KOMISIJE (EU) 2020/1653
         z dne 6. novembra 2020
         o zaključku protisubvencijskega postopka za uvoz nekaterih vroče valjanih plošč in kolobarjev iz nerjavnega jekla s poreklom iz Ljudske republike Kitajske in Indonezije
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1037 Evropskega parlamenta in Sveta z dne 8. junija 2016 o zaščiti proti subvencioniranemu uvozu iz držav, ki niso članice Evropske unije (1), in zlasti člena 14(1) Uredbe,
         ob upoštevanju naslednjega:
         1.   POSTOPEK
         
         
                     (1)
                  
                  
                     Evropska komisija (v nadaljnjem besedilu: Komisija) je 10. oktobra 2019 začela protisubvencijsko preiskavo v zvezi z uvozom nekaterih vroče valjanih plošč in kolobarjev iz nerjavnega jekla (v nadaljnjem besedilu: izdelek v preiskavi) s poreklom iz Ljudske republike Kitajske in Indonezije v Unijo. Komisija je obvestilo o začetku objavila v Uradnem listu Evropske unije (2).
                  
               
                     (2)
                  
                  
                     Izdelek v preiskavi so ploščati valjani izdelki iz nerjavnega jekla, v kolobarjih ali ne (vključno z razrezanimi izdelki in ozkimi trakovi), vroče valjani, brez nadaljnje obdelave, razen izdelkov, ne v kolobarjih, širine 600 mm ali več in debeline več kot 10 mm s poreklom iz Ljudske republike Kitajske in Indonezije.
                  
               
                     (3)
                  
                  
                     Preiskava se je začela na podlagi pritožbe, ki jo je vložilo združenje evropskih jeklarjev Eurofer (v nadaljnjem besedilu: Eurofer ali pritožnik) v imenu štirih proizvajalcev Unije, ki predstavljajo celotno proizvodnjo izdelka v preiskavi v Uniji. Pritožba je vsebovala zadostne dokaze o subvencioniranju in posledični škodi, ki so zadostovali za začetek preiskave.
                  
               
                     (4)
                  
                  
                     Komisija je v obvestilu o začetku pozvala zainteresirane strani, naj se ji javijo, če želijo sodelovati v preiskavi. Poleg tega je o začetku preiskave posebej obvestila pritožnika, druge znane proizvajalce Unije, znane proizvajalce izvoznike in kitajske organe, znane uvoznike, dobavitelje in uporabnike, trgovce ter združenja, za katera je znano, da jih to zadeva, in jih povabila k sodelovanju.
                  
               
                     (5)
                  
                  
                     Vse zainteresirane strani so imele možnost, da v roku iz obvestila o začetku predložijo pripombe o začetku preiskave in zahtevajo zaslišanje pred Komisijo in/ali pooblaščencem za zaslišanje v trgovinskih postopkih.
                  
               2.   UMIK PRITOŽBE IN ZAKLJUČEK POSTOPKA
         
         
                     (6)
                  
                  
                     Pritožnik je 18. septembra 2020 obvestil Komisijo o umiku pritožbe.
                  
               
                     (7)
                  
                  
                     V skladu s členom 14(1) Uredbe (EU) 2016/1037 se postopek lahko zaključi, če se pritožba umakne, razen če takšen zaključek ne bi bil v interesu Unije.
                  
               
                     (8)
                  
                  
                     V preiskavi ni bilo ugotovljeno, da bi bilo nadaljevanje postopka v interesu Unije.
                  
               
                     (9)
                  
                  
                     Komisija je zato sklenila, da bi bilo treba protisubvencijski postopek za uvoz nekaterih vroče valjanih plošč in kolobarjev iz nerjavnega jekla s poreklom iz Ljudske republike Kitajske in Indonezije zaključiti brez uvedbe ukrepov.
                  
               
                     (10)
                  
                  
                     Zainteresirane strani so bile o tem ustrezno obveščene in so imele možnost predložiti svoje pripombe. Indonezijska vlada je sporočila, da se v celoti strinja s sklepom Komisije. Druge pripombe niso bile predložene.
                  
               
                     (11)
                  
                  
                     Ta sklep je v skladu z mnenjem odbora, ustanovljenega s členom 25(1) Uredbe (EU) 2016/1037 –
                  
               SPREJELA NASLEDNJI SKLEP:
         
            Člen 1
            Protisubvencijski postopek v zvezi uvozom v Unijo ploščatih valjanih izdelkov iz nerjavnega jekla, v kolobarjih ali ne (vključno z razrezanimi izdelki in ozkimi trakovi), vroče valjanih, brez nadaljnje obdelave, razen izdelkov, ne v kolobarjih, širine 600 mm ali več in debeline več kot 10 mm, ki se trenutno uvrščajo pod oznake HS 7219 11, 7219 12, 7219 13, 7219 14, 7219 22, 7219 23, 7219 24, 7220 11 in 7220 12, s poreklom iz Ljudske republike Kitajske in Indonezije se zaključi.
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 6. novembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 176, 30.6.2016, str. 55.
         
            (2)  Obvestilo o začetku protisubvencijskega postopka za uvoz nekaterih vroče valjanih plošč in kolobarjev iz nerjavnega jekla s poreklom iz Ljudske republike Kitajske in Indonezije (UL C 342, 10.10.2019, str. 18).